
Tisztelt Képviselő-testület!

Tárgy:
A településkép védelméről szóló 38/2017. (IX. 25.) önkormányzati rendelet módosítása (Budapest XIV. kerület egykori Postás-sporttelep helyi egyedi védettségének a megszüntetése)
I. Előzmények
Az épített környezet alakításáról és védelméről szóló 1997. évi LXXVIII. törvény 57. § (3) bekezdése szerint a helyi védetté nyilvánításról vagy annak megszüntetéséről, továbbá a védettséggel összefüggő korlátozásokról, kötelezettségekről és támogatásokról a települési önkormányzat (a fővárosban a fővárosi és a kerületi önkormányzat is) a településképi rendeletben dönt.
A településkép védelméről szóló 38/2017. (IX. 25.) önkormányzati rendelet (a továbbiakban: Tkr.) 2. melléklete tartalmazza a helyi egyedi védelmet élvező ingatlanok felsorolását. Az egyedi védelem alatt álló ingatlanok között 66. sorszámmal szerepel a Budapest XIV. kerület Báróczy utca 1-11.= Egressy út 53-61.= Mogyoródi út 42-44.= Róna utca 84-100. szám alatti (hrsz.: 32112) területen található egykori Postás-sporttelep épületegyüttese. A Tkr. 4. § (1) bekezdése szerint a helyi védelem fokozata lehet teljes, részleges vagy bizonyos elemekre kiterjedő. A Postás-sporttelep épületegyüttesének védettségi fokozata részleges, a homlokzatokra, a szerkezetre, valamint közösségi terekre terjed ki. 

II. Vélemények
Főépítészi Csoport:
A Tkr. 6. § (3) bekezdése szerint a helyi védettség megszüntetésére vonatkozó kezdeményezésnek tartalmaznia kell a védett érték megnevezését, egyedi védelem esetén a címét, a védelem törlésével kapcsolatos javaslat rövid indokolását és a kezdeményező nevét vagy megnevezését, a lakcímét vagy a székhelyét.
A Budapesti Nemzeti Tornasport-akadémia és egyéb kiegészítő sportági létesítmények megvalósításához szükséges intézkedésekről, valamint a beruházás előkészítésének a Beruházás Előkészítési Alapból történő támogatásáról szóló 2135/2017. (XII. 29.) Korm. határozatban a Kormány egyetértett azzal, hogy a Nemzeti Élsport és Utánpótlás-nevelési Képzési Központok Magyarországon történő létrehozásával kapcsolatos intézkedésekről szóló 1868/2016. (XII. 28.) Korm. határozattal megvalósítani tervezett Budapesti Nemzeti Tornasport-akadémia a Postás Sport Egyesület keretében működő szakosztályok szakmai bázisán, több sportág fejlesztésének kiszolgálására is alkalmas sportcentrumként jöjjön létre a Budapest XIV. kerület 32112 hrsz.-ú ingatlanon. (1. melléklet)
A Kormány intézkedett a fenti ingatlan tulajdonjogának a Magyar Állam javára történő megszerzése érdekében, valamint a beruházás építtetőjeként a Nemzeti Sportközpontokat jelölte ki. 
A Nemzeti Sportközpontok szakvélemény benyújtásával kezdeményezte a 32112 hrsz-ú ingatlan egyedi védettségének a megszüntetését, mivel a védett épületegyüttes részben kritikus, de egyébként is kifogásolható műszaki állapota, korlátozott használhatósága miatt a fejlesztés során nem vehető figyelembe, emellett összességében nem rendelkezik olyan építészeti értékkel, amely a részvédettség megtartásával a helyreállítást indokolná. (A kezdeményező levél és a „Szakvélemény és javaslat” c. dokumentum az előterjesztés 2. mellékletét képezi.)
A településfejlesztési koncepció, az integrált településfejlesztési stratégiáról és a településrendezési eszközökről, valami egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) 43/A. §-ban foglaltaknak megfelelően a településképi rendelet módosítását egyeztetni kell a partnerségi egyeztetés szerinti érintettekkel és az érintett államigazgatási szervekkel.
A lakossággal, érdekképviseleti, civil és gazdálkodó szervezetekkel, vallási közösségekkel (a továbbiakban: partnerek) történő véleményeztetés a helyi adottságoknak megfelelően, a feladat jellegének a figyelembevételével a partnerségi egyeztetés szabályai szerint történik. A településképi rendelet módosításának a tervezetét – a széleskörű nyilvánosság biztosításával – partnerségi véleményezésre kell bocsátani.
A partnerségi egyeztetésre az új településképi rendelet egyeztetésének a keretében, a partnerségi egyeztetés szabályairól szóló 13/2017. (III. 16.) önkormányzati rendeletben és a Korm. rendeletben meghatározottak alapján 2019. február és március hónapban került sor az alábbiak szerint:
· munkaközi tájékoztatót helyeztünk ki közterületi hirdetőfelületre (a Polgármesteri Hivatal főbejáratánál elhelyezett lakossági hirdetőtáblára) 2019. február 21-én;
· a munkaközi tájékoztatóról hirdetmény jelent meg a Zuglói Lapok 2019. február 21-i számában;
· az önkormányzati honlapon a munkaközi tájékoztató mellett közzétettük a tervezetet (2019. február 21.);
· a tervezetet ismertettük a 2019. március 4-én megtartott lakossági fórumon.
Az államigazgatási szervekkel történő egyeztetés a Lechner Tudásközpont által üzemeltetett digitális egyeztetési felületen történik. (Az új településkép védelméről szóló önkormányzati rendelettervezet feltöltése az egyeztetési felületre 2019. február 21-én megtörtént.) 

A tervezetek véleményezésére 21 nap állt rendelkezésre.
A Korm. rendelet 43/A. § (8) bekezdésének megfelelően a polgármester az elfogadás előtt ismerteti a Képviselő-testülettel a beérkezett véleményeket, az el nem fogadott véleményeket és azok indokolását, egyeztetés esetén a jegyzőkönyvet, illetve az elfogadott vélemények alapján javasolt módosításokat. A partnerségi egyeztetés során az egykori Postás-sporttelep épületegyüttes részvédettségének a megszüntetésére vonatkozóan nem érkezett észrevétel. 
A Tkr. 6-7. §-a alapján a véleményezési eljárás keretében megtörtént az érdekeltek értesítése a helyi védettség megszüntetésének a tervezetéről. 
A polgármester az elfogadott településképi rendeletet, illetve ezek módosítását az elfogadást követő 15 napon belül rövid, közérthető összefoglaló kíséretében közzéteszi az önkormányzati honlapon (hirdetményben) és az önkormányzati hivatalban (nyomtatásban).
Jogi Osztály:
Az előterjesztésben közölt adatok, egyéb információk alapján  az előterjesztéshez jogi észrevételt nem tesz.
Építéshatósági Osztály:
Az előterjesztést elfogadásra javasoljuk az alábbiak miatt:
Az épületek jelen állapotukban előnytelenek a településkép szempontjából. Az épületek állapota jókarbantartást, illetve az Országos Építésügyi Nyilvántartásba feltöltött energetikai tanúsítványok szerint (a legjobb minősítés: FF) korszerűsítést igényel. A védettség ezen munkák tekintetében hátráltató tényező.
Előterjesztő javaslata: 
Kérem a Tisztelt Képviselő-testületet, hogy az előterjesztést tárgyalja meg és a rendeletalkotási javaslatot fogadja el.
III. Bizottsági vélemények
Az előterjesztést a Jogi és Ügyrendi Bizottság, valamint a Tulajdonosi és Közbeszerzési Bizottság tárgyalja. A bizottságok véleményének az ismertetésére a testületi ülésen szóban kerül sor.


IV. Döntési javaslat
1. Határozati javaslat
Budapest Főváros XIV. Kerület Zugló Önkormányzat Képviselő-testülete
…/2019 (……) önkormányzati határozata
a településképi rendelet módosítása véleményezési eljárásáról
Budapest Főváros XIV. Kerület Zugló Önkormányzat Képviselő-testülete a Budapest Főváros XIV. Kerület Zugló Önkormányzata Képviselő-testületének a településkép védelméről szóló 38/2017. (IX. 25.) önkormányzati rendelete módosítása véleményezési eljárásáról szóló tájékoztatót tudomásul veszi.
A határozathozatal Magyarország helyi önkormányzatairól szóló 2011. évi CLXXXIX. törvény 47. § (1) és (2) bekezdése alapján egyszerű szótöbbséget igényel.
2. Rendeletalkotási javaslat:
Budapest Főváros XIV. Kerület Zugló Önkormányzat Képviselő-testülete megalkotja a településkép védelméről szóló 38/2017. (IX. 25.) önkormányzati rendelet módosításáról szóló …/2019. (…) önkormányzati rendeletét az előterjesztés 3. melléklete szerinti tartalommal.
Magyarország helyi önkormányzatairól szóló 2011. évi CLXXXIX. törvény 42. § 1. pontja és 50. §-a alapján a rendeletalkotáshoz minősített többség szükséges.

Mellékletek felsorolása:
· 1. melléklet:	2135/2017. (XII. 29.) Korm. határozat
· [bookmark: _GoBack]2a. melléklet:	Kérelem 
· 2b. melléklet:	„Szakvélemény és javaslat” 
· 3. melléklet:	A településkép védelméről szóló önkormányzati rendelet módosításának a tervezete
· 4. melléklet:	Hatályos rendelet
(A mellékletek govcenter.hu felületen elérhetőek)

Az előterjesztést készítette: 
Polgármesteri Hivatal Főépítészi Csoport 
Barta Ferenc főépítész

